b'\n_START_ARTICLE_\nPape\xc5\xbe Valentin\n_START_SECTION_\n\xc5\xbdivljenjepis\n_START_PARAGRAPH_\nPo rodu je bil Valentin Rimljan, sin Leoncija (Leontius, Leonzio) iz rodbine Leoni  iz Via Lata, plemenitega porekla. \xc5\xbde zgodaj je kazal uka\xc5\xbeeljnost; zato so ga iz osnovne \xc5\xa1ole prestavili v Lateransko pala\xc4\x8do. \xe2\x80\x9cLiber Pontificalis\xe2\x80\x9d omenja, da ga je imenoval za diakona, kmalu potem tudi za arhidiakona Pashal I.. Naklonjen mu je bil tudi Pashalov naslednik Evgen II.\n_START_SECTION_\nIzvolitev za pape\xc5\xbea\n_START_PARAGRAPH_\nLegenda pripoveduje, da se je po smrti njegovega predhodnika Evgena rimsko plemstvo zbralo v cerkvi, kjer je pobo\xc5\xbeni duhovnik ravno molil. Nad glavo mu je priletel golob, ki je pomenil Svetega Duha, in je glasno zaklical: \xc2\xbbValentin je vreden apostolskega sede\xc5\xbea!\xc2\xab\xc2\xa0Odpeljali so ga v Lateran, kjer so ga \xe2\x80\x93 kljub njegovemu nasprotovanju \xe2\x80\x93 izvolili za pape\xc5\xbea. _NEWLINE_Volitve so se odvijale v Lateranu, od koder se je celoten zbor napotil k Mariji Sne\xc5\xbeni . Tam so na\xc5\xa1li Valentina zatopljenega v molitev. Od tam so ga odpeljali v Lateransko baziliko in ga posadili na pape\xc5\xa1ki prestol. Najbr\xc5\xbe \xc5\xbee naslednjo nedeljo je bil posve\xc4\x8den za \xc5\xa1kofa pri Svetem Petru v Vatikanu in kronan s pape\xc5\xa1ko krono. _NEWLINE_Viri se torej strinjajo v tem, da ga je izvolila enoglasno tako duhov\xc5\xa1\xc4\x8dina kot verniki, tako plemstvo kot ljudstvo. Po posve\xc4\x8denju je vladal le okrog \xc5\xa1tirideset dni. Glede datumov pa se viri malo razlikujejo.\n_START_SECTION_\nSmrt in ocena\n_START_PARAGRAPH_\nPape\xc5\xbe Valentin je umrl v Rimu, dne 10. oktobra 827. Pokopan je v Baziliki svetega Petra v Vatikanu._NEWLINE_\xc2\xbbLiber Pontificalis\xc2\xab ve o Evgenovem nasledniku na pape\xc5\xa1kem prestolu rimskem arhidiakonu Valentinu povedati veliko lepega in sicer, da  je bil \xe2\x80\x9egostoljuben, delaven, zgovoren, so\xc4\x8duten, usmiljen in velikodu\xc5\xa1en do potrebnih\xe2\x80\x9d, toda \xc5\xbee \xc5\xa1tirideseti dan po izvolitvi ga je ugrabila smrt.'